Drawwers sal moet vasbyt | Netwerk24
Drawwers sal moet vasbyt
Deur André Gobey 11 Julie 2018 11:16
Wanneer dit by taaiheid kom, kan min roetes by die bergpaadjies van die Springbok-Vasbytwedloop kers vashou. Die wedloop word jaarliks in die natuurreservaat rondom die Voortrekkermonument aangebied en bied 'n asemrowende uitsig oor Pretoria.
Dapper deelnemers tree teen die voet van die monument aan vir 'n gewyde seremonie met toesprake oor gevalle Suid-Afrikaanse oorlogshelde, oomblikke van stilte en die klanke van 'n eensame trompet wat die vreesaanjaende stryd wat voorlê, beklemtoon. Die verbyvlug van 80 jaar oue Harvard-vliegtuie word deur die saluut van oudgeneraals begroet voordat die atmosfeer van re­spek en eerbetoon met die knal van 'n kanonskoot onderbreek word om die begin van die wedloop aan te dui.
Aan bulte het die wedloop g'n tekort nie, sommige so steil dat selfs gesoute drawwers dit moet uitstap. Atlete word met die klanke van 'n doedelsakorkes aangemoedig, en die wedloop is veral bekend vir die kameraadskap tussen deel­nemers. Wanneer 'n moeë stryder uiteind­elik by die eindpunt in die amfiteater opdaag, word hy met vrolike musiek en die reuk van ontbyt begroet voordat 'n unieke medalje om sy nek gehang word.
Die wegspring is Saterdag om 07:30 en atlete kan kies tussen afstande van 5 km, 10 km of die monsteragtige 25 km.
Kontak Leon Bezuidenhout van die Voortrekkermonument-atletiekklub by 071 405 5588 of leon@mboneni.co.za.